*Hakusana "HSL" ohjaa tänne. Sanan muista merkityksistä kerrotaan täsmennyssivulla.*

**Helsingin seudun liikenne**, lyhenne **HSL**, (ruots. *Helsingforsregionens trafik*, *HRT*) on Helsingin seudun joukkoliikennejärjestelmästä vastaava kuntayhtymä, jonka jäsenkuntia ovat Helsinki, Espoo, Vantaa, Kauniainen, Kerava, Kirkkonummi, Sipoo, Siuntio ja Tuusula. HSL:n järjestelmään kuuluvat Helsingin seudun linja-autot, metrot, raitiovaunut, lähijunat, kaupunkipyörät sekä Suomenlinnan lautta ja Kruunuvuorenrannan lautta.

HSL suunnittelee toimialueensa liikenteen ja kilpailuttaa sen tuottajat sekä vastaa alueen tiedotuksesta, lippujärjestelmästä ja lippujen tarkastamisesta. Kaikki HSL:n liikennevälineet linja-autoja ja Suomenlinnan lauttaa lukuun ottamatta käyttävät avorahastusta, eli metro- ja rautatieasemilla, runkolinjabusseissa ja raitiovaunupysäkeillä ei ole puomeja.

Neljää sähköbussia lukuun ottamatta HSL:llä ei ole omaa kalustoa,*lähde?* joten se turvautuu enimmäkseen kolmansiin osapuoliin järjestelmän päivittäisessä liikennöinnissä. HSL-alueen bussien liikennöinnistä vastaavat suurimmaksi osaksi Nobina, Helsingin Bussiliikenne, Pohjolan Liikenne, Tammelundin Liikenne ja Savonlinja. Lisäksi HSL-alueella liikennöinnistä vastaavat myös lukuisat muut yritykset, jotka liikennöivät pientä osaa HSL-alueen bussiliikenteestä.

Vuonna 2018 Helsingin seudun liikenteen lipputulot olivat 370,1 miljoonaa euroa, ja seuraavana vuonna ne kasvoivat 383,1 miljoonaan. Vuonna 2020 lipputulot kuitenkin laskivat 243,3 miljoonaan euroon koronaviruspandemian aiheuttaman matkustajakadon vuoksi. HSL:n tulos oli tuolloin 71,7 miljoonaa euroa alijäämäinen, mikä on suurin alijäämä koko HSL:n historiassa. Vuonna 2021 lipputuloja kertyi vielä vähemmän, 235,3 miljoonaa euroa. Vuonna 2021 tehtiin 160 miljoonaa matkaa vähemmän kuin vuonna 2019.

Historia
--------

### 2000–2009

Helsingin seudun liikenne -kuntayhtymä perustettiin yhtymäkokouksessa 17. kesäkuuta 2009. Kokouksessa hyväksyttiin HSL:n perussopimus, valittiin HSL:n hallituksen jäsenet ja perustettiin HSL:n toimitusjohtajan virka. Ensimmäiseksi toimitusjohtajaksi valittiin heinäkuussa 2009 Suvi Rihtniemi.

### 2010–2019

HSL aloitti toimintansa 1. tammikuuta 2010. Samalla sen vastuulle siirtyivät YTV:n liikennetoiminnot sekä HKL:n suunnittelu-, tilaaja- ja kilpailutustoiminnot.

Vuonna 2018 Tuusulan ja Siuntion kunnat liittyivät HSL-alueeseen.

Maaliskuussa 2017 HSL ilmoitti pyytävänsä Euroopan unionilta selvitystä yhteisen joukkoliikennelippujärjestelmän luomisesta Helsingin, Tallinnan ja Tarton välille.

Kesäkuusta 2017 lähtien kaikissa HSL:n lähijunissa on sallittu polkupyörän kuljettaminen vuoden kestävän kokeilun ajan. Vuonna 2018 kokeilu muutettiin pysyväksi käytännöksi.

Liikenne
--------

HKL-Metroliikenteen liikennöimä M200-sarjan metrojuna Puotinharjussa.
*Pääartikkeli: Helsingin seudun joukkoliikenne*
HSL valvoo kaiken joukkoliikenteen liikennöintiä Suur-Helsingin kuntien alueella. Yhtymällä ei ole omaa kalustoa, joten sen järjestelmää liikennöivät enimmäkseen kolmannet osapuolet.

### Metro

Helsingin metroa liikennöi HKL-Metroliikenne. Metroliikenne alkoi 1982. Verkosto kattaa kolmekymmentä asemaa kahdella linjalla, M1 ja M2. Metro yhdistää Helsingin keskustan itäiseen kantakaupunkiin, Etelä-Espooseen ja Itä-Helsingin lähiöihin. Metron merkkiväri HSL:n verkostossa on oranssi.

Länsimetron ensimmäisen rakennusvaiheen 8 asemaa Lauttasaaresta Espoon Matinkylään avattiin liikenteelle 18. marraskuuta 2017. Toisessa vaiheessa metro jatkaa viiden aseman verran Espoon Kivenlahteen. Toinen vaihe avattiin 3. joulukuuta 2022.

Helsingin toinen metrolinja on suunnitteilla oleva laajennus metroverkostoon. Itämetro on suunnitteilla oleva jatke M2-linjalle Östersundomiin. Kummastakaan laajennuksesta ei ole tehty rakentamispäätöstä.

### Lähijunat

Pääkaupunkiseudun Junakaluston Sm5 FLIRT-juna Lentoaseman rautatieasemalla.
Helsingin seudun lähijunaliikennettä liikennöi VR. Järjestelmän kolmellatoista linjalla palvellaan 70 asemaa, joista 50 sijaitsee HSL-alueella.

#### Helsingin seudun lähijunaliikenteen linjat

*Pääartikkeli: Helsingin seudun lähijunaliikenteen linjat*
* **A** Helsinki – Leppävaara
* **D** Helsinki – Riihimäki (– Hämeenlinna)
* **E** Helsinki – Kauklahti
* **I** Helsinki – Tikkurila – Lentoasema – Myyrmäki – Helsinki
* **K** Helsinki – Kerava
* **L** Helsinki – Kirkkonummi (- Siuntio)
* **P** Helsinki – Myyrmäki – Lentoasema – Tikkurila – Helsinki
* **R** Helsinki – Riihimäki (– Tampere)
* **T** Helsinki – Riihimäki
* **U** Helsinki – Kirkkonummi
* **X** Helsinki – Siuntio
* **Y** Helsinki – Siuntio
* **Z** Helsinki – Lahti (- Kouvola)

#### Pisararata

Suunnitteilla oleva Pisararata laajentaisi lähiliikennettä Helsingin keskustassa. Radan valmistuessa osa lähijunalinjoista jatkaisi Pasilasta maan alle, kiertäen päärautatieaseman ali Töölön ja Hakaniemen kautta takaisin Pasilaan.

### Raitiovaunut

Helsingin raitioliikennettä liikennöi Pääkaupunkiseudun Kaupunkiliikenne Oy. Suomen pisimpään yhtäjaksoisesti toiminnassa oleva raitioverkosto kuuluu HSL:n järjestelmään. Helsingin raitiovaunuliikenne alkoi vuonna 1891.

2010-luvun loppuvaiheen lippu- ja informaatiouudistuksen yhteydessä raitiovaunuihin tuli muiden liikennevälineiden ohella pysäkkikuulutukset.

#### HSL:n raitiovaunulinjat

*Pääartikkeli: Helsingin raitiolinjat*
* **1:** Eira – Lasipalatsi – Töölö – Sörnäinen (M) – Käpylä
* **1T:** Länsiterminaali - Hietalahti - Lasipalatsi - Töölö - Sörnäinen (M) - Käpylä
* **2:** Messukeskus –Töölö – Kamppi (M) - Rautatieasema – Aleksanterinkatu – Olympiaterminaali
* **3:** Olympiaterminaali – Ullanlinna – Rautatieasema – Kallio – Meilahti
* **4:** Munkkiniemi – Meilahti – Töölö - Lasipalatsi – Aleksanterinkatu – Katajanokka
* **5:** Rautatieasema – Aleksanterinkatu – Katajanokan terminaali
* **6:** Eiranranta – Rautatieasema – Sörnäinen (M) – Arabia
* **7:** Länsiterminaali – Rautatieasema – Aleksanterinkatu – Sörnäinen (M) – Mäkelänkatu – Pasila as. – Meilahden sairaala
* **8:** Jätkäsaari – Ruoholahti (M) - Töölö – Sörnäinen (M) – Arabia
* **8T:** Länsiterminaali - Ruoholahti (M) - Töölö - Sörnäinen (M) - Arabia
* **9:** Länsiterminaali – Rautatieasema – Kallio – Pasila as. – Ilmala
* **10:** Pikku Huopalahti – Töölö - Lasipalatsi – Kirurgi
* **15 (pikaraitiotie):** Itäkeskus (M) – Viikki - Oulunkylän asema – Huopalahden asema – Leppävaaran asema – Keilaniemi (M)

### Bussit

*Pääartikkeli: Helsingin seudun linja-autoliikenne*
HSL:n verkostoon kuuluu kolme erityyppistä bussipalvelua. Yleisin näistä on sininen peruslinja, joita liikennöidään kaikkialla HSL-alueella. Vähemmän liikennöidyillä alueilla verkostoa täydentävät lähibusseiksi kutsutut palvelulinjat, joiden kalusto on tavallisia linja-autoja pienempää. Peruslinjoista poiketen palvelulinjat antavat matkustajan nousta tai jäädä pois missä tahansa kohtaa reittiä riippumatta pysäkkien sijainneista.

Näiden lisäksi HSL:n verkostossa on oransseja runkobussilinjoja, jotka kulkevat tihein vuorovälein ja laajoin liikennöintiajoin. Nämä linjat ovat 20 Eira – Munkkivuori, 30 Eira – Myyrmäki, 40 Pohjois-Haaga – Elielinaukio, 200 Espoon asema – Elielinaukio, 300 Elielinaukio – Myyrmäki, 400 Elielinaukio – Vantaankoski, 500 Munkkivuori – Itäkeskus, 510 Westendinasema – Herttoniemi, 560 Myyrmäki – Rastila (M), 570 Mellunmäki – Lentoasema ja 600 Rautatientori – Lentoasema. Runkolinjojen muuttamisesta pikaraitioteiksi on keskusteltu HSL:n hallituksessa.

Linja-autojen liikennöinti on jaettu lukuisten liikennöitsijöiden kesken. Liikennesopimuksia on tällä hetkellä*milloin?* näillä yrityksillä:

* Nobina
* Pohjolan Liikenne
* Helsingin Bussiliikenne
* Savonlinja
* Tammelundin Liikenne
* Taksikuljetus
* Åbergin Linja
* Taksikuljetukset Harri Vuolle
* Korsisaari
* Tilausliikenne Nikkanen
* V-S Bussipalvelut

Entisiä liikennöitsijöitä Helsingin seudulla ovat olleet:

* Transdev (toiminta Suomessa päättyi 31. joulukuuta 2019)
* Reissu Ruoti (alihankinta päättyi lokakuun 2019 lopussa)
* Oy Andersson Ab (hävisi viimeiset isolla bussilla ajettevat HSL-linjansa syysliikenteen 2015 alusta alkaen)
* Westendin Linja (meni konkurssiin lokakuussa 2012)
* Ventoniemi (lopetti HSL-liikenteen ajamisen kesäliikenteen 2012 lopussa)
* P. Tyllilä Linja (lopetti YTV-liikenteen ajamisen omalla bussilla kesäliikenteen 2009 lopussa)
* Lähilinjat (lopetti vuoden 2006 lopussa)
* Keskuslinja (lopetti YTV-liikenteen kesällä 2003)
* Oy Liikenne Ab (lopetti kesällä 2001)
* Metsälän Linja (lopetti kesällä 2001)

### Lautat

Suomenlinnan lauttaa liikennöi Suomenlinnan Liikenne Oy. Suomenlinnan lautta kuuluu HSL:n järjestelmään.

Suomenlinnan Liikenne Oy aloitti toukokuussa 2023 lauttaliikenteen Laajasalon Kruunuvuorenrannan ja Kruunuhaan Meritullintorin välillä. Lautalla käy AB-vyöhykkeet sisältävät HSL:n liput, ja reittiä on tarkoitus liikennöidä enintään Kruunusiltojen valmistumiseen asti.

### Kaupunkipyörät

Helsingin kaupunkipyörä.
Toukokuussa 2016 HSL avasi Helsingin uudistetun kaupunkipyöräjärjestelmän. Sähkölukittavat keltaiset kaupunkipyörät korvasivat aiemman, vuosina 2000 – 2010 toiminnassa olleen järjestelmän. Vuoden 2016 järjestelmä kattoi 500 polkupyörää, joilla pystyi ajamaan mille tahansa viidestäkymmenestä asemasta.

Vuoden 2017 kaupunkipyöräjärjestelmä kattoi 1 500 pyörää 150 asemalla. Järjestelmä laajeni Munkkiniemeen, Pasilaan ja Vallilaan. Helsingin 1 400 pyörän ja 140 aseman lisäksi Espoon Olarissa ja Matinkylässä oli sata pyörää ja kymmenen asemaa. Kesäkuussa 2019 kaupunkipyörät lanseerattiin myös Vantaalle, ja kokonaissuunnitelmaan pyöräasemia kuuluu sata kappaletta. Vantaan kaupunkipyöräverkko ei kuitenkaan ole yhteensopiva Helsingin ja Espoon järjestelmien kanssa.

Kaupunkipyörät on tuotettu yhdessä CityBikeFinlandin ja Pääkaupunkiseudun Kaupunkiliikenne Oy:n kanssa. Järjestelmää sponsoroi HOK-Elannon kauppaketju Alepa, jonka mainoksia on jokaisessa pyörässä. Mainosten vuoksi kaupunkipyöriä kutsutaan lempinimellä "alepapyörät".

### Pikaraitiotiet

*Pääartikkelit: Raide-Jokeri ja Kruunusillat*
2020-luvulla HSL on panostamassa pikaraitioteihin Raide-Jokerin ja Kruunusillat-raitiotien rakentamisen yhteydessä. Nykyisen runkolinja 550:n korvaava Raide-Jokeri aloitti liikennöinnin 21. lokakuuta 2023. Sen on tarkoitus tarjota luotettavampaa liikennettä ja noin kolme kertaa tilavampaa kalustoa telibusseihin verrattuna. Vaunut ovat Helsingin raitioliikenteessä käytettävään Škoda Articiin perustuvia ForCity Smart Artic X54 -vaunuja. Linjan teemaväri on perinteitä mukaillen tummanvihreä, tosin raitioliikenteeseen verrattuna metallinhohtoisempi.

Helsingin kantakaupungista Kruunusiltojen kautta Kruunuvuorenrantaan kulkevan pikaraitiolinjaparin on tarkoitus aloittaa liikennöinti vuoden 2027 alussa. Kruunusilloilla käytetään samaa kalustoa kuin Raide-Jokerilla. Laajasalon lisäksi linjat tulevat palvelemaan muun muassa Merihaan ja Sompasaaren asukkaita sekä tarjoamaan nopean raideyhteyden Helsingin keskustasta Korkeasaaren eläintarhaan.

Suunniteltuja 2020-luvun lopussa ja 2030-luvun alussa toteutettavia hankkeita ovat Vihdintien pikaraitiotie ja Viikin–Malmin pikaraitiotie.

Ilme
----

HSL:n logo raitioliikenteelle.
HSL:n perustamisen yhteydessä kaikki seudun liikennepalvelut tulivat yhtenäisen ilmeen alle. HSL:n brändi perustuu vahvasti väreihin informaation välittämiseksi – punainen tarkoittaa vaaraa, sininen lisätietoa.

Jokaisella HSL:n liikennevälineellä on oma värinsä:

* Bussin sininen
* Raitiovaunun vihreä
* Lähijunan violetti
* Metron oranssi
* Lautan vaaleansininen
* Pikaraitiovaunun turkoosi

HSL:n visuaalisen ilmeen on suunnitellut designtoimisto Kokoro & Moi. Tekijät kuvaavat sitä seuraavasti:

> »Ilme kuvastaa luotettavuutta, pirteyttä ja helppoa lähestyttävyyttä. Merkin kahdeksankulmainen muoto symboloi laajenevaa joukkoliikenneverkostoa. Merkin silmukat ilmentävät versovia silmuja, jotka kertovat uusista toimintamuodoista ja kumppanuuksista sekä ekologisista arvoista. Kahdeksan silmukkaa kuvaavat myös kaikkia ilmansuuntia ja viestivät toiminnan laaja-alaisuudesta. Tunnuksen keskellä kulkee kaksi graafista linjaa, jotka symboloivat yhdistyviä organisaatioita ja joukkoliikennettä kiskoineen, renkaineen ja karttalinjoineen.» 
> 
>

Lippujärjestelmä
----------------

HSL-alue jakautuu neljään vyöhykkeeseen A–D, jotka kaareutuvat Helsingin keskustan ympärille. Lippujärjestelmässä ostetaan lippu 2–4 vierekkäiselle vyöhykkeelle. Poikkeuksena on kuitenkin D-vyöhyke, jonka lipun voi ostaa myös omanaan. Myynnissä on kertalippuja, vuorokausilippuja ja kausilippuja, joita voi ostaa matkakortilla, mobiilisovelluksella tai lippuautomaatista. Kausilipun haltijat voivat myös ostaa lisävyöhykelipun, joka on alennettuun hintaan myytävä kertalippu. Busseissa kerta- tai vuorokausilipun voi aiemmin ostaa myös kuljettajalta. Kuljettajien lipunmyynti keskeytettiin alun perin keväällä 2020 koronapandemian takia, mutta myöhemmin HSL päätti lopettaa lipunmyynnin busseissa pysyvästi.

Avorahastusmallin luonteesta johtuen HSL tekee pistotarkastuksia liikennevälineisiin. Matkalippujen tarkastajat käyvät läpi matkustajien lippuja ja antavat ilman asianmukaista matkalippua matkustaville tarkastusmaksun. HSL:n tarkastusmaksu on alkuperäisen lipun hinnan lisäksi 80 euroa.

Nykyinen lippujärjestelmä astui voimaan 27. huhtikuuta 2019. Lippujärjestelmäuudistuksen myötä vanhat matkakortit korvattiin uusilla HSL-korteilla ja Matkailijakorteilla, ja matkakortinlukijat sekä lipunmyyntiautomaatit korvattiin uusilla. Raitiovaununkuljettajien lipunmyynti korvattiin vaunuun sijoitettavalla automaatilla. Lippujärjestelmän uudistaminen aloitettiin vuoden 2017 lopussa.

Heinäkuussa 2017 HSL:n asiakkuus- ja myyntijohtaja Mari Flink kertoi Yle Uutisille kuntayhtymän kiinnostuksesta lontoolaisen joukkoliikenneyhtymä Transport for Londonin lippujärjestelmää kohtaan, jossa matkakortin lisäksi matkan voi maksaa pankkikortilla, ja jossa järjestelmä laskee automaattisesti maksettavan rahamäärän matkan reittiin perustuen.

### Nykyinen lippujärjestelmä

| Vyöhyke | Alueet | Liput |
| --- | --- | --- |
| **A** | Helsingin keskustasta aina Lauttasaareen, Munkkiniemeen, Etelä-Haagaan, Koskelaan ja Kulosaareen asti | **AB****ABC****ABCD** |
| **B** | Helsinki (ympäröivät kaupunginosat)Espoo (itä)Vantaa (Kehä III:n sisäpuoli)Kauniainen | **AB****ABC****ABCD****BC****BCD** |
| **C** | Helsinki (Östersundomin suurpiiri)Espoo (länsi)Vantaa (Kehä III:n ulkopuoli) | **ABC****ABCD****BC****BCD****CD** |
| **D** | Kerava, Kirkkonummi, Siuntio, Sipoo, Tuusula | **ABCD****BCD****CD****D** |

### Vanha lippujärjestelmä

HSL:n kosketusnäytöllinen matkakortinlukija ennen vyöhykeuudistusta.
Vanha kuntarajoihin perustuva lippujärjestelmä oli käytössä vuosina 1986–2019. Lippujärjestelmässä oli liput kuntien sisällä liikkumiseen, seutulippu sekä Lähiseutu 2 -lippu kuntien väliseen liikkumiseen sekä Lähiseutu 3 -lippu koko HSL-alueella liikkumiseen. Pelkillä raitiovaunuilla liikkumiseksi oli myynnissä myös raitiovaunu-kertalippuja.

| Tuote | Kortinlukijanpainike | Alueet |
| --- | --- | --- |
| Sisäinen | 1 | Joko
* Helsinki
* Vantaa
* Espoo ja Kauniainen
* Kerava, Sipoo ja Tuusula
* Kirkkonummi ja Siuntio
 |
| Seutulippu | 2 | Helsinki, Vantaa, Espoo ja Kauniainen |
| Lähiseutu 2 | L | Koko HSL-alue poislukien Helsinki |
| Lähiseutu 3 | 3 | Koko HSL-alue |
| Raitiovaunulippu | 0 | Helsingin raitiovaunut |

Organisaatio
------------

HSL on yksi Suomen suurimmista kuntayhtymistä, jonka yhdeksän jäsenkunnan alueella asuu yli 1,3 miljoonaa suomalaista. HSL työllisti vuoden 2020 lopussa 405 henkilöä.

### Jäsenkunnat

HSL:n perustivat vuonna 2010 Helsingin, Espoon, Vantaan, Kauniaisten ja Keravan kaupungit sekä Kirkkonummen kunta. Ne solmivat perussopimuksen, jossa määritellään kuntayhtiön tehtävät ja hallinto. Sipoon kunta liittyi HSL:ään vuoden 2012 alussa. Tuusulan kunta sekä Helsingin seudun ulkopuolinen Siuntion kunta liittyivät HSL:ään vuoden 2018 alussa.

HSL:n jäsenkunnat| Kunta | Liittynyt | Väkiluku(30.6.2022) |
| --- | --- | --- |
| Helsinki | 2010 | 660 658 |
| Espoo | 300 505 |
| Vantaa | 240 878 |
| Kirkkonummi | 40 632 |
| Kerava | 37 342 |
| Kauniainen | 10 310 |
| Sipoo | 2012 | 22 257 |
| Tuusula | 2018 | 40 042 |
| Siuntio | 6 236 |
| Yhteensä | 1 358 860 |

#### Tulevat jäsenkunnat

Järvenpään kaupunginvaltuusto päätti lokakuussa 2019 liittyä kuntayhtymän jäseneksi vuoden 2022 alusta alkaen, mutta maaliskuussa 2021 kaupunki ilmoitti, että liittyminen tapahtunee vuonna 2024.

#### Mahdolliset jäsenkunnat

Kuntayhtymään voivat liittyä myös muut Helsingin seudun kunnat Järvenpää, Nurmijärvi, Mäntsälä, Pornainen, Hyvinkää ja Vihti. 

Yhteensä Helsingin seudun 14 kunnassa asuu yli puolitoista miljoonaa ihmistä.

Kritiikki
---------

### Uudet matkakortinlukijat

HSL aloitti uusien matkakortinlukijoiden asentamisen liikennevälineisiin vuonna 2016. Uuden lukijan käyttöliittymä koettiin edelliseen verrattuna hankalaksi, joten HSL:ää kehotettiin suunnittelemaan käyttöliittymä uudestaan. Suurin osa kritiikistä keskittyi laitteen OK-napin vaikeakäyttöisyyteen.

Vuoden 2016 lopulla Yle raportoi HSL:n päätöksestä säilyttää käyttöliittymä. HSL:n projektipäällikkö Satu Rönnqvist selitti päätöstään: "Vanhoilla matkakortinlukijoilla on ollut paljon näitä virhevalintoja, joista tehdään tuhansia hyvityshakemuksia HSL:lle vuosittain. Näitä pyritään tällä OK-painikkeella vähentämään."

Maaliskuussa 2017 Yle raportoi HSL:n pohtivan vielä uuden matkakortinlukijan käyttöliittymää. HSL:n asiakkuus- ja myyntijohtaja Mari Flink kertoi yhtymän toteuttavan käyttäjätestejä liittyen matkakortinlukijoiden käyttömukavuuteen. HSL teki näiden käyttäjätestien jälkeen syksyllä 2017 kausilippujen leimausta nopeammaksi.

### Uuden toimitusjohtajan valintaprosessi

HSL:n ensimmäisen toimitusjohtaja Suvi Rihtniemen eläköityessä tämän seuraajaksi valittiin 3. marraskuuta 2020 Mika Nykänen. Nykänen siirtyy tehtävään Geologian tutkimuskeskuksen pääjohtajan paikalta, eikä tällä ole aikaisempaa kokemusta joukkoliikenteestä. HSL:n hallitus äänesti valinnasta, ja vaalin tuloksena HKL:n toimitusjohtaja Ville Lehmuskoski ja Nykänen saivat molemmat seitsemän ääntä, minkä jälkeen valinta ratkaistiin arvalla.

Uuden toimitusjohtajan valinta vuonna 2020 politisoitui muutamaa päivää ennen valintaa. Tehtävään valitulla Mika Nykäsellä on pitkä historia kokoomuksessa, ja jo tämän valintaa Geologian tutkimuskeskuksen johtoon on pidetty poliittisena. Ehdolla toimitusjohtajan tehtävään olivat Nykäsen lisäksi muun muassa HKL:n toimitusjohtaja Ville Lehmuskoski, OnniBus.comin perustaja Pekka Möttö sekä muita joukkoliikennealan konkareita.

### Opiskelija-alennuksen poistaminen fyysiselle matkakortille ladattavista kausilipuista

Kesäkuussa 2021 HSL päätti, että tammikuusta 2022 alkaen opiskelija-alennuksen saa vain HSL:n mobiilisovelluksen kautta ostetuista kausilipusta. Päätöstä perusteltiin uuteen tilipohjaiseen lippujärjestelmään varautumisella sekä sillä, ettei opiskelijoiden tarvitse enää käydä HSL:n palvelupisteessä päivittämässä alennusoikeuttaan matkakortille, koska opiskelijoiden oikeus alennukseen tarkistetaan Opetushallituksen digitaalisesta palvelusta. Tämän myötä lukukauden alkupäivien ruuhkien palvelupisteissä ennustettiin päättyvän.

Päätöksestä valitettiin hallinto-oikeuteen. Valittajan mukaan päätös pelkästään mobiilisovelluksessa saatavasta alennuksesta edellyttää, että opiskelijalla on käytössään älypuhelin, jossa on tarpeeksi uusi käyttöjärjestelmä. Lisäksi alennuksen saadakseen sovellusta tulee osata käyttää. Helsingin hallinto-oikeus hyväksyi valituksen ja kumosi HSL:n päätöksen. Hallinto-oikeus perusteli päätöstä muun muassa yhdenvertaisuudella. Hallinto-oikeuden mukaan HSL ei myöskään selvittänyt päätöksen vaikutuksia esimerkiksi opiskelijajärjestöjen kanssa. Päätöksen mukaan alennuksia myöntäessään HSL:n on noudatettava tasapuolisen kohtelun vaatimusta ja syrjintäkieltoa. Opiskelijoilla tulee olla oikeus alennukseen riippumatta siitä, mitä laitteita he omistavat.

Lähteet
-------

1. ↑  HSL:n uusi toimitusjohtaja on Mika Nykänen *HSL.fi*.  3.11.2020.  Arkistoitu 30.7.2021. Viitattu 8.4.2021.
2. 1 2 3  Tilinpäätös 2020 (PDF) Helsingin seudun liikenne. Viitattu 4.8.2021.
3. ↑  Helsingin seudun liikenne -kuntayhtymän perussopimus, 1 luku 1 § 2 mom. (pdf) *hslfi.azureedge.net*.  "Kuntayhtymän perustajakuntia ovat Helsinki, Espoo, Vantaa, Kauniainen, Kerava ja Kirkkonummi. Kuntayhtymän jäsenkuntia ovat Helsinki, Espoo, Vantaa, Kauniainen, Kerava, Kirkkonummi, Sipoo, Siuntio ja Tuusula." Viitattu 13.2.2024.
4. ↑  Kaupunkipyörät *HSL*.  Arkistoitu 11.2.2017. Viitattu 3.3.2017.
5. ↑  HSL lyhyesti Helsingin seudun liikenne.  Arkistoitu 13.12.2019. Viitattu 29.11.2018.
6. ↑   (Arkistoitu – Internet Archive)
7. ↑  HSL:n tilinpäätös 2019  24.3.2020. Helsingin seudun liikenne. Viitattu 5.8.2021.
8. ↑  HSL:n tilinpäätös 2020  30.3.2021. Helsingin seudun liikenne.  Arkistoitu 5.8.2021. Viitattu 5.8.2021.
9. 1 2  Paastela, Kaisa: Joukkoliikenteen matkustajaluvut viime vuonna historiallisen heikot – HSL: Talouden korjaamiseen on vain kaksi keinoa ja todennäköisesti joudutaan käyttämään molempia *Helsingin Uutiset*.  29.3.2022. Viitattu 29.3.2022.
10. ↑  Helsingin seudun liikenne aloittaa ensi vuoden alusta *Helsingin Sanomat*.  29.12.2009. Viitattu 6.1.2010.
11. ↑  Siuntio päätti HSL:ään liittymisestä *HSL*.  Arkistoitu 12.9.2017. Viitattu 11.9.2017.
12. ↑  Tuusula tulee mukaan HSL:ään *HSL*.  Arkistoitu 12.9.2017. Viitattu 11.9.2017.
13. ↑  Yhteinen joukkoliikennelippu Suomeen ja Viroon? Helsinki, Tallinna ja Tartto hakevat pilottirahoitusta *Yle Uutiset*. Viitattu 7.3.2017.
14. ↑  HSL kannustaa kulkutapojen sekakäyttöön: pyörää saa kuljettaa lähijunassa myös ruuhka-aikana 19.6. alkaen *HSL*.  Arkistoitu 6.7.2017. Viitattu 2.5.2017.
15. ↑  Pyörää saa kuljettaa lähijunassa ja metrossa aina kun tilaa on *HSL*.  Arkistoitu 20.6.2018. Viitattu 20.6.2018.
16. ↑  HKL etusivu *Helsingin kaupunki*.  Arkistoitu 18.3.2022. Viitattu 16.3.2022.
17. ↑  Viimeinenkin hidaste joukkoliikennejätti HKL:n yhtiöittämisen tieltä on väistynyt – metro- ja ratikkakuskien yhdistys on vetänyt tekemänsä valituksen pois *Yle Uutiset*.  2.1.2022. Viitattu 16.3.2022.
18. ↑  Pisararata - Liikennevirasto *www.liikennevirasto.fi*.  Arkistoitu 11.7.2017. Viitattu 18.7.2017.
19. ↑  Matkustajalle *HSL*.  Arkistoitu 27.6.2017. Viitattu 25.7.2017.
20. ↑  Uusia poikittaisyhteyksiä ja runkolinjoja – tämä kaikki muuttuu HSL:n liikenteessä elokuussa *HSL.fi*.  22.06.2021.  Arkistoitu 16.8.2021. Viitattu 16.8.2021.
21. ↑  Raide-Jokerin hankesuunnittelu loppusuoralla *HSL*.  Arkistoitu 8.3.2017. Viitattu 7.3.2017.
22. ↑  Arttu Kuukankorpi: Paikallisliikennesivut *kuukankorpi.com*.
23. ↑  Kruunuvuorenrannan lauttalinjalle uusi alus maanantaina 2.10. *HSL.fi*. Viitattu 19.10.2023.
24. 1 2 3  Vantaa saa tänään kaupunkipyörät, joilla ei voi ajaa Helsinkiin tai Espooseen *Helsingin Sanomat*.  17.6.2019. Viitattu 20.6.2019.
25. ↑  Pikaraitiotien vaunusta tulee esteetön ja sinivihreä  8.6.2017. Helsingin seudun liikenne.  Arkistoitu 24.1.2021. Viitattu 8.4.2021.
26. ↑  Värit – Tyyliopas Helsingin seudun liikenne. Viitattu 22.4.2021.
27. ↑  HSL: Uusi kuntayhtymä yhdistää seudun liikenteen suunnittelun *kauppalehti.fi*.  25.11.2009.  Arkistoitu 25.10.2015. Viitattu 6.1.2010.
28. ↑  Liput ja hinnat *HSL*.  Arkistoitu 9.5.2019. Viitattu 9.5.2019.
29. ↑  Bussinkuljettajat eivät jatkossakaan myy lippuja  7.1.2021. HSL.  Arkistoitu 29.8.2021. Viitattu 29.8.2021.
30. ↑  Liputta matkustavalta peritään tarkastusmaksu *HSL*.  Arkistoitu 9.10.2017. Viitattu 3.3.2017.
31. ↑  Matkustajalle *HSL*.  Arkistoitu 27.6.2017. Viitattu 7.3.2017.
32. ↑  Voisiko pankkikortti toimia matkakorttina? – HSL selvittää istuisiko Lontoon malli Helsingin liikenteeseen *Yle Uutiset*. Viitattu 25.7.2017.
33. ↑  Raitiovaununkuljettajien lipunmyynti lakkaa ja raitiovaunulippu jää pois käytöstä *HSL*.  23.5.2017.  Arkistoitu 20.6.2019. Viitattu 20.6.2019.
34. ↑  Helsingin seudun liikenne-kuntayhtymän perussopimus[vanhentunut linkki]
35. ↑  Sipoo mukaan Helsingin seudun liikenteeseen *Yle Uutiset*.  4.10.2011. Viitattu 4.8.2021.
36. ↑  HSL:n mobiililippujen hinnat laskevat merkittävästi ja yötaksasta luovutaan  24.10.2017. Helsingin seudun liikenne.  Arkistoitu 5.8.2021. Viitattu 4.8.2021.
37. 1 2  11lj -- Väestörakenteen ennakkotiedot alueittain, 2022M01\*-2022M06\* Tilastokeskus. Viitattu 1.8.2022.
38. ↑  Järvenpään HSL-jäsenyyden tähtäin siirtyy vuoteen 2024  18.03.2021. Järvenpään kaupunki. Viitattu 1.8.2022.
39. ↑  Lukijat vastasivat: "Uusi matkakortinlukija on täysi susi!" – HSL lupaa viilata näyttöä, mutta ei aio muuttaa laitteiden toimintaperiaatetta *Yle Uutiset*. Viitattu 7.3.2017.
40. ↑  HSL pikkutytön jättämisestä yksin bussipysäkille: Pelisilmä ja tilannetaju pettivät *Yle Uutiset*. Viitattu 7.3.2017.
41. ↑  HSL:n matkakortinlukijassa säilyy haukuttu OK-nappi *Yle Uutiset*. Viitattu 7.3.2017.
42. ↑  HSL kuuli kiukkuisia asiakkaita – matkakortinlukijan parjattu OK-painike uudelleen harkintaan *Yle Uutiset*. Viitattu 17.7.2017.
43. ↑  Malmberg, Lari: Mika Nykänen valittiin HSL:n uudeksi toimitusjohtajaksi – Nimityksen ratkaisi arpa *HS.fi*.  3.11.2020 klo 10.09. Viitattu 3.11.2020.
44. ↑  Koskela, Miika: Kokematon Mika Nykänen ohitti joukkoliikennekonkarin arvalla HSL:n johtajan valinnassa – miten uusi pomo kehittää 1,5 miljoonan ihmisen liikkumista? *Yle Uutiset*.  3.11.2020 klo 11.03. Viitattu 3.11.2020.
45. ↑  Hautanen, Suvi: HSL:n toimitusjohtajaksi valittiin Mika Nykänen *verkkouutiset.fi*.  3.11.2020 klo 10.19. Viitattu 3.11.2020.
46. 1 2 3  Salomaa, Marja: HSL:n toimitusjohtajan valinta politisoitui viime metreillä – HS:n tietojen mukaan taustalla kokoomuksen operaatio, Vapaavuori kiistää *HS.fi*.  31.10.2020 klo 10.19. Viitattu 3.11.2020.
47. ↑  Hanhivaara, Jussi: Vapaavuori toppuuttelee epäilyjä GTK-nimityksen poliittisuudesta - "Kaikilla on taustansa" *Yle Uutiset*.  28.10.2014. Viitattu 3.11.2020.
48. ↑  Salomaa, Marja: HSL:n opiskelija­liput siirtyvät mobiiliin ensi vuonna – Lippu­automaatit katoavat, kun lipun voi ostaa pankkikortilla *HS.fi*.  17.6.2021. Viitattu 24.1.2023.
49. ↑  Kantola, Anne: Oikeus: HSL:n opiskelijoille kaavailema lippumuutos on laiton *HS.fi*.  15.12.2022. Viitattu 24.1.2023.
50. ↑  Karhu, Otso: HSL:n päätös opiskelija-alennuksesta todettiin lainvastaiseksi – etu on saatava myös fyysiselle kortille *Yle Uutiset*.  15.12.2022. Viitattu 24.1.2023.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Helsingin seudun liikenne**.
* HSL – Helsingin seudun liikenne (Arkistoitu – Internet Archive)
* HKL:n kotisivut
* Harrastaja Arttu Kuukankorven sivut pääkaupunkiseudun bussiliikenteestä (Arkistoitu – Internet Archive)

Helsingin seudun joukkoliikenne

|  |  |
| --- | --- |
| Raskas raideliikenne | Helsingin seudun lähijunaliikenne (linjat) • Helsingin metro (linjat: M1, M2) |
| Kevyt raideliikenne | Helsingin raitioliikenne (linjat) • Helsingin seudun pikaraitiotiet (linjat: 15) |
| Lauttaliikenne | Kruunuvuorenrannan lautta • Suomenlinnan lautta |
| Linja-autoliikenneRunkolinjat | Helsingin seudun linja-autoliikenne 20 • 30 • 40 • 200 • 300 • 400 • 500 • 510 • 520 • 530 • 560 • 570 • 600 |
| Liikenteen tilaaja | HSL |
| Liikennöitsijät | Pääkaupunkiseudun Kaupunkiliikenne • Helsingin kaupungin liikennelaitos • VR • Nobina • Pohjolan Liikenne • Helsingin Bussiliikenne • Savonlinja • Tammelundin Liikenne • Åbergin Linja • Korsisaari • Reissu Ruoti • Tilausliikenne Nikkanen |
| Hankkeet | Espoon pikaraitiotiet • Kalasatama–Pasila-raitiotie • Kruunusillat • Tiederatikka • Tuusulanväylän pikaraitiotie • Vantaan pikaraitiotie • Vihdintien pikaraitiotie • Viikin–Malmin pikaraitiotie • Espoon kaupunkirata • Pisararata • Itämetro |